b'\n_START_ARTICLE_\nRuskotiira\n_START_SECTION_\nUlkon\xc3\xa4k\xc3\xb6 ja koko\n_START_PARAGRAPH_\nLinnun pituus on 38\xe2\x80\x9340\xc2\xa0sentti\xc3\xa4, siipien k\xc3\xa4rkiv\xc3\xa4li 77\xe2\x80\x9385\xc2\xa0sentti\xc3\xa4 ja paino keskim\xc3\xa4\xc3\xa4rin noin 190\xc2\xa0grammaa. Ruskotiira on kooltaan kalatiiraa hieman suurempi ja pitk\xc3\xa4pyrst\xc3\xb6isempi. Sen h\xc3\xb6yhenpuku on tummanruskea, vain p\xc3\xa4\xc3\xa4laki, otsa ja niska ovat valkoiset. Silm\xc3\xa4 alareunassa on valkoinen kaari. Sukupuolet ovat samanv\xc3\xa4risi\xc3\xa4.\n_START_SECTION_\nLeviineisyys ja elinymp\xc3\xa4rist\xc3\xb6\n_START_PARAGRAPH_\nRuskotiirat pesiv\xc3\xa4t Atlantin, Intian valtameren ja Tyynenmeren trooppisissa ja subtrooppisissa osissa. Lajin populaation koko on 180\xc2\xa0000 \xe2\x80\x93 1\xc2\xa0100\xc2\xa0000 yksil\xc3\xb6\xc3\xa4. Linnaeus kuvaili lajin holotyypin Jamaikalta. Ruskotiirasta tunnetaan viisi alalajia, jotka ovat stolidus, plumbeigularis, pileatus, galapagensis ja ridgwayi. Laji on tavatuu L\xc3\xa4nsi-Euroopassa muutamia kertoja. Ruskotiirat el\xc3\xa4v\xc3\xa4t lis\xc3\xa4\xc3\xa4ntymisaikana valtamerten luodoilla ja koralliriutoilla, muina aikoina avomerell\xc3\xa4, joskus suurina parvina.\n_START_SECTION_\nLis\xc3\xa4\xc3\xa4ntyminen\n_START_PARAGRAPH_\nRuskotiirat el\xc3\xa4v\xc3\xa4t usein valtavissa yhdyskunnissa, joissa voi olla yli 100\xc2\xa0000 paria, mutta se pesii usein my\xc3\xb6s yksitt\xc3\xa4ispareina. Pes\xc3\xa4 sijaitsee usein kallion kolossa tai halkeamassa, paikoin mangrovessa, pensaassa, kookospalmun latvassa tai muussa puussa, mutta usein my\xc3\xb6s paljaalla maalla. Naaras munii yhden munan. Emot j\xc3\xa4tt\xc3\xa4v\xc3\xa4t poikasen yksin sen ollessa 15 p\xc3\xa4iv\xc3\xa4n ik\xc3\xa4inen. Poikanen oppii lent\xc3\xa4m\xc3\xa4\xc3\xa4n 40\xe2\x80\x9348 p\xc3\xa4iv\xc3\xa4n ik\xc3\xa4isen\xc3\xa4.\n_START_SECTION_\nRavinto\n_START_PARAGRAPH_\nRuskotiirat sy\xc3\xb6v\xc3\xa4t p\xc3\xa4\xc3\xa4asiassa kaloja ja kalmareita, joita ne saalistavat uimasillaan veden pinnasta. Ne kalastavat sek\xc3\xa4 p\xc3\xa4iv\xc3\xa4ll\xc3\xa4 ett\xc3\xa4 kuutamo\xc3\xb6in\xc3\xa4.'